AB: ‘Tyd verby dat Afrikaner apologeties oor verlede moet wees’“Afrikaners behoort hulle sterk te verset teen enige poging om eiendomsreg en vryemark beginsels af te takel, want dit is die boustene van ‘n suksesvolle Suid Afrika.” So sê Jaco Schoeman, wat pas tot nuwe leier van die Afrikanerbond verkies is. Hy volg Pieter Vorster op, wat as leier bedank het toe hy hom as kandidaat vir die Vryheidsfront Plus beskikbaar gestel het. “Afrikaners se selfbeeld, trots en identiteit word egter deurentyd verdag gemaak en moet ons dit as doelwit stel om Afrikaners se selftrots te herstel. Indien dit bereik word kan Afrikaners hulle regmatige plek opneem in die toekoms van Suid-Afrika,” sê Schoeman. “Deel van die selftrots is om ook ŉ hand uit te steek na ander gemeenskappe in Suid-Afrika, en in hierdie verband wil die Afrikanerbond deur sy minderheidsinisiatief ŉ rol speel. Die tyd is egter verby dat Afrikaners, hoed in die hand, apologeties moet wees oor die verlede.” Schoeman sê die uitslag van die afgelope verkiesing, dwing alle burgerlike organisasies om as medebewakers van die grondwetlike demokrasie op te tree. “Hiermee kan en moet die burgerlike samelewing en veral organisasies wat verbind is tot die grondwetlike demokrasie, soos die Afrikanerbond, hulleself bemoei. Daar is nie nodigheid, tyd of regverdiging om terug te beweeg na ŉ era van neo-rassisime of uitgediende sosialistiese ideologie nie.” Schoeman sê “bogenoemde kan slegs reggekry word as organisasies en instellings in die burgerlike samelewing hulle kundigheid en hulpbronne deel en bereid is om saam met ander te werk tot bereiking van gemeenskaplike doelwitte in die uitlewing van ons grondwetlike demokrasie en die waardes soos vervat in die grondwet.”